(3)

ESRNi haavatavuse hinnang märgib Luksemburgi osas järgmist: a. Elamukinnisvara hinnad on Luksemburgis juba pikemat aega tõusnud. Hinnad on praegu ebatavaliselt kõrgel tasemel ja suurenevad nii sissetuleku kui ka üürihinnaga võrreldes. Seda hinnaarengut on toetanud tasakaalunihe eluasemenõudluse, mille aluseks on demograafilised tegurid ja poliitikastiimulid, ja kättesaadava eluaseme pakkumise piiratuse vahel. b. Tõusvad elamukinnisvarahinnad võivad koosmõjus kodumajapidamiste võlakoormusega seotud haavatavusega kaas tuua täiendava võlakoormuse tõusu ja haavatavate kodumajapidamiste proportsionaalse osa suurenemise. Hüpoteeklaenud on viimastel aastatel järsult suurenenud ja hüpoteekvõla tase on kõrge võrreldes Luksemburgi kodumajapidamiste kasutatava tuluga. Lisaks esineb kodumajapidamistel ka intressimäärarisk, kuna hüpoteekvõlad on enamasti muutuva intressimääraga. Keskmine laenusumma ja tagatisvara väärtuse suhtarv ning koguvõla piirmäär on Luksemburgis mõõdukas ja see võib olla leevendav tegur finantssüsteemi kahjumite jaoks, kui haavatavus peaks realiseeruma. Samas näitab nende suhtarvude jagunemine uute ja olemasolevate hüpoteeklaenude vahel, et märkimisväärselt suure osa hüpoteeklaenu võtjate laenukoormus ja laenu teenindamise suhe sissetulekusse on kõrge. c. See kodumajapidamiste sektori haavatavus koosmõjus kõrge ja muutumatult tõusujoones kinnisvarahindadega on finantsstabiilsusrisk Luksemburgi reaalmajandusele. Majandus- või finantsšoki tulemusel, näiteks tööpuuduse kasvu ja/või sissetuleku või elamukinnisvarahindade langusega võib suurema võlakoormusega kodumajapidamistel osutuda raskeks oma laenusid teenindada ja hüpoteeklaenude kohustuste rikkumine võib suureneda, millest tuleneb pankade otsene laenukahjum, eriti kui esineb ka elamukinnisvarahindade langus. Lisaks sellele võib majanduse negatiivse arengukäigu teostumisel sellega seotud negatiivne mõju kodumajapidamiste sissetulekule ja varale esialgset šokki veelgi võimendada, mis võimendab ka negatiivset otsest ja kaudset mõju finantsstabiilsusele (näiteks juhul, kui kodumajapidamised peavad oma hüpoteeklaenude teenindamiseks vähendama tarbimist). Probleemi võib võimendada kodumajapidamiste võlakoormuse jätkuv kasv Luksemburgis. Tuleb märkida, et Luksemburgi kodumajapidamiste finantsvarade tase on kõrge, kuigi see väheneb võlaga seoses, ning see võib šokki leevendada, kui kodumajapidamised tahavad ja saavad neid varalisi ressursse kasutada. d. ESRN võtab arvesse Luksemburgi ametiasutuste poolt elamukinnisvaraga seoses rakendatud meetmeid. Praeguseks rakendatud meetmed on keskendunud pangandussektori vastupidavusele; hüpoteekide riskikaalu suurendati kõrge laenusumma ja tagatusvara väärtuse suhtarvuga ja kogu pangandussüsteemile ja süsteemselt olulistele asutustele kohaldati kapitalipuhvreid. Keskmiselt on Luksemburgi pangad hästi kapitaliseeritud ja nende elamukinnisvara riskipositsioon on suhteliselt väike. Neid poliitikameetmeid arvesse võttes on elamukinnisvara haavatavusega seotud otsene risk pangandussüsteemile praegu väike. e. Lisaks mikrotasandi usaldatavusmeetmetele, mille kohaselt peab pankadel olema kohane sisejuhtimine ja hüpoteekturu poliitika, ei ole rakendatud makrotasandi meetmeid haavatuse osas, mis tuleneb kodumajapidamiste võlakoormuse ja elamukinnisvarahindade dünaamika vahelisest võimaliku negatiivsest koosmõjust. Seetõttu võib Luksemburgi ametiasutuste poolt rakendatud poliitika olla ebakohane kogu tuvastatud haavatavuse käsitlemiseks.